Oslo-klubben skal være i dialog med danske FC Nordsjælland om en overgang.

Etter det TV 2 erfarer skal Vålerenga og Nordsjælland være nære en avtale om en overgang for Torgeir Børven.

TV 2 vet at også andre utenlandske klubber skal være interessert i VIF-spissen.

Spillerens agent Kent Karlsen ønsker ikke å kommentere saken.

– Dette kan jeg ikke kommentere nå, sier han til TV 2.

Les også: Børvens mål sammenlignes med Bergkamps drømmescoring

Vålerengas styreleder bekrefter at spillersalg er en aktuell problemstilling i den økonomiske krisen klubben er inne i, men vil ikke uttale seg om Torgeir Børvens potensielle overgang til Nordsjælland.

– Jeg kan ikke kommentere enkeltspillere eller enkeltavtaler nå, sier VIF-styreleder Åge Petter Christiansen til TV 2.

Børven selv befinner seg for tiden på ferie og ønsker heller ikke å kommentere saken.

Hardanger-gutten kom til Vålerenga fra Odd for halvannet år siden og har ennå tre år igjen av kontrakten sin.

Mandag ble det kjent at klubben kutter 20 millioner kroner i budsjettet for 2014 og at spillerne har gått med på et lønnskutt på 12,5 prosent. Et Børven-salg vil sørge for sårt tiltrengte penger i klubbkassa i tillegg til reduserte lønnsutgifter.

Børven startet 25 kamper i Tippeligaen for Vålerenga denne sesongen og noterte seg for ni fulltreffere.

Nordsjælland var med i Mesterligaen forrige sesong, men har fått det tyngre i år. Laget ligger på 10. plass etter 17 runder i Superligaen.